
Și s-au revărsat de la catedră dulci accente ale graiului românesc... 
Data: 14 martie 2024 


Pentru prima dată la Cernăuţi s-a întâmplat această minune la 28 februarie, cu 175 ani în urmă. După o luptă statornică pentru drepturi 


politice, cetăţeneşti şi de a-şi promova cultura naţională, românii din Bucovina ocupată de austrieci au obţinut dezlipirea provinciei de 


Galiţia. Prin Constituţia de la 4 martie 18409 a fost proclamată autonomia Bucovinei, oraşul Cernăuţi fiind 
stabilit drept capitală. De la autonomia formală până la cea reală a fost drum lung, cu sacrificii din partea 
luptătorilor adevăraţi, principala izbândă afirmându-se în învățământ. Mai cu seamă, extraordinară le-a fost 
românilor bucuria, iar străinilor mirarea, văzând şi încredințându-se că şi în română se poate vorbi despre 
ştiinţă, despre limbă şi literatură, tot aşa de bine ca şi nemţeşte. E vorba despre bucuria şi mirarea de la 
inaugurarea, la 28 februarie 1849, a cursurilor lui Aron Pumnul la Catedra de limba şi literatura română de pe 


lângă Gimnaziul Superior din Cernăuţi. Aşadar, până la deschiderea Universităţii Germane la 1875 şi a Catedrei 
de Limba şi Literatura Română cu primul şef Ion Gh. Sbiera, prima catedră de limba română a fost cea de la Obergimnaziu. Încă printr-o 
petiție din iunie 1848, românii din Bucovina cereau împăratului Franz Joseph pentru salvarea identităţii naţionale o catedră de limba şi 
literatura română, adică insistau ca copiii lor să înveţe şi limba română pe parcursul studiilor liceale. Iniţial, după numeroase proceduri 
birocratice, o astfel de catedră a fost aprobată la Institutul de Studii Filosofice din Cernăuţi, la 6 septembrie 1848, pe cheltuiala Fondului 
Bisericesc al Bucovinei. Amintim că această „favoare” a fost făcută în rezultatul revoluţiei paşoptiste, când naţiunile din imperiu au ridicat 
vocea în apărarea drepturilor lor identitare. Pentru postul de şef al catedrei s-au înscris cinci candidaţi, ca până la urmă să se prezinte 
numai doi — Teoctist Blajevici şi Aron Pumnul. Câştigător a fost declarat ardeleanul Aron Pumnul, cu cinci ore de predare pe săptămână. 
Dintre acestea trei erau destinate gramaticii şi două — literaturii. Încredinţarea oficială a postului de şef al Catedrei l-a „costat” pe Aron 
Pumnul depunerea jurământului de credinţă faţă de împărat. Şi ce noroc pentru românii din Bucovina că acest mare patriot a câştigat 


postul la catedră! 


În toamna anului 1849 Institutul de Studii Filosofice, care avuse doar trei clase, s-a integrat cu fostul gimnaziu şi s-a format Gimnaziul 
Superior cu opt clase. Concomitent, catedra lui Aron Pumnul a fost transferată instituţiei nou-create. Profesorul de română, conform 
regulamentului, ar fi putut preda doar cele cinci ore la clasele superioare. El, însă, după cum notează succesorul său Ion Gh. Sbiera, 
„bucuros că-i deschide un câmp mai larg de activitate, fără a se sfii de muncă şi de neajunsuri, fără de a pretinde urcarea salariului, a 
consâmţit ca să propună graiul românesc în toate opt clasele noului gimnaziu superior şi să extindă numărul orelor pe săptămână, de la 
cinci oblegate, la şasesprezece”. Totodată, profesorul s-a implicat activ la redactarea manualelor de limbă şi literatură română, de religie, 
de traducerea altor manuale în limba română, precum şi la înființarea unei biblioteci de literatură română, care mai târziu s-a aflat în 
grija lui Mihai Eminescu. Gheorghe Eminovici, când şi-a adus fiii să facă şcoală germană la Cernăuţi ştia că ei nu se vor pierde ca români, 
avându-l de profesor pe Aron Pumnul. Eforturile profesorului se înscriu într-o mişcare mai amplă, o direcţie prioritară după 1848 
devenind elaborarea şi difuzarea manualelor şcolare în limba română. Impresionat a fost şi sporirea numărului de şcoli — de la 26 în 1850 
la 104 în 1865. Erau şi două licee la acea perioadă — la Cernăuţi şi Suceava. Numai că, sub pretextul lipsei de manuale româneşti, în 
ambele licee limba de predare era germana. Aşadar, vedem ca în oglindă cum istoria se repetă. 

